Volgens Jonathan Kingdon en Skinner en Chimimba vreet die njala by voorkeur die blare, takkies, bessies en peule van die Acacia, insluitend A. Xanthophloea (koorsboom), Salvadora persica (mosterdboom), Ziziphus mucronata (blinkblaar-wag-‘n-bietjie), Strychnos-spesies (botterklapper) en Spirostachys africana (tambotie) en Thilachium africanum (komkommerbos). Njalas eet ook die blomme en vrugte sowel as die bas van (Adansonia digitata) kremetartbome wat deur olifante afgestroop is.
In Mpumalanga is bevind dat njalas meer gras in die reënseisoen vreet. Die belangrikste grasspesies wat hier benut word sluit in Digiteria eriantha, Panicum coloratum, P. maximum en Urochloa mosambicensis. Die belangrikste houtagtige plante in Mpumalanga sluit in Acacia nigrescens (knoppiesdoring), Combretum hereroense (rooiboswilg) en Zizuphus mucronata (blinkblaar-wag-‘n-bietjie) heel jaar lank, en Grewia flavescens (skurweblaarrosyntjie), Dalbergia malanoxylon (ebbehout), Securinega virosa (witbessiebos) en Spirostachys africana (tambotie) in die lente voordat die gras uitloop.
Njalas is ook opgemerk in KwaZulu-Natal waar hulle aan digte stande uitheemse indringerspesies soos Chromolaena odorata (parafienbos), Lantana camara (gewone lantana) en Solanum mauritianum (luisboom of grootbitterappel) vreet. Dit is natuurlik nie aan te beveel nie!
Die njalas by Buffelsdrift is ook hoofsaaklik blaarvreters (87.8%) en het min gras (12.2%). Slegs ses plantspesies het meer as 5% van hul jaarlikse dieet uitgemaak, waarvan net drie spesies meer as 10% uitgemaak het, naamlik struikgewasse insluitend Acacia Karroo (soetdoring), Pappea capensis (doppruim) en Grewia robusta (Karoo-kruisbessie), gevolg deur struikvorm van Portulacaria afra (spekboom), dwergstruik Zygophyllum lichtensteinianum (vaalspekbossie), en die gras Cynodon dactylon (kweekgras).
Daar was ‘n duidelike verskuiwing tussen gunsteling plantspesies in die nat seisoen (winter en lente) en die droë seisoen (somer). Cynodon dactylon (kweekgras) and Erharta calycina (rooigras)het voorkeur geniet in die winter, terwyl P. capensis (doppruim) , P. afra (spekboom) en dwergstruike soos Limeum aethiopicum (koggelmandervoetkaroo) en Z. lichtensteinianum (vaalspekbossie) in die lente en somer voorkeur geniet het.